Tradicionālais baltkrievu vokālistu koncerts norisinājās Asūnē 28. jūlijā plkst.19.00.
Mūsu skatītājiem labi pazīstamais Dubrovnas rajona tautas kultūras centra direktors Vladimirs Babičevs šoreiz pie mums atbrauca ar diviem Farida Jarulina vārdā nosauktās mākslas skolas pasniedzējiem Oksanu Janikejevu un Aleksandru Hatejevu. Programmā bija ietvertas gan jaunas, gan arī vecākajai paaudzei labi zināmas dziesmas. Lielā skatītāju auditorija sagaidīja ārzemju māksliniekus kā senus draugus un neskopojās ar aplausiem. Pat problēmas ar aprīkojumu, kas ar pūlēm izturēja silto un draudzīgo atmosfēru, nesabojāja iespaidu par Baltkrievijas vokālistu sniegumu.
Pusotru stundu ilgais koncerts noslēdzās ar dāvanu un apskāvienu apmaiņu, uzaicinājumu Asūnes deju kolektīvam "Balzams dvēselei" uz starptautisko festivālu "Dņepras balsis", kā arī ar solījumiem atbraukt atkal nākamgad. Baltkrievu mākslinieki īpaši pateicās Marijai Mickevičai, kuras darba rezultātā arī notiek ikgadējie viesu apciemojumi Dagdas novadā.
Andrejs JAKUBOVSKIS